<classify> RAIS wa Zanzibar, Dk Ali Mohamed Shein amesema Maonesho ya Utalii Zanzibar ni muhimu kwa serikali na wananchi, kwa kuwa yamelenga kuitangaza Zanzibar na sekta ya utalii ambayo ni mhimili mkuu wa uchumi.Dk Shein aliyasema hayo jana kwenye Viwanja vya Hoteli ya Verde, Mtoni Mjini Zanzibar katika ufunguzi wa Maonesho ya Utalii Zanzibar ya mwaka 2018. Maonesho hayo yalihudhuriwa na viongozi mbalimbali wakiwemo Makamu wa Rais wa Jamhuri ya Muungano wa Tanzania, Samia Suluhu Hassan, Makamu wa Pili wa Rais wa Zanzibar, Balozi Seif Ali Idd, wadau wa utalii na viongozi wa vyama vya siasa, serikali pamoja na wananchi.Dk Shein alisema utalii umekuwa ukichangia asilimia 27 kwa Pato la Taifa na asilimia 80 ya fedha za kigeni zinazokusanywa, huku muda wanaokaa watalii nchini umeongezeka ambao hivi sasa mtalii hutumia wastani wa siku nane badala ya sita, kama ilivyokuwa miaka mitano iliyopita.Alisema takwimu hizo ni njema kwa serikali, wananchi, wawekezaji na wadau wote katika sekta ya utalii kwa kuwa zinabainisha kwamba sekta ya utalii imekuwa ikikua kwa kasi na watalii wanapenda kubakia nchini huku wakiwa tayari kutumia fedha wanazokuja nazo kufurahishwa na ukarimu wa watu wa Zanzibar.Alieleza juhudi mbali mbali za kuimarisha utalii zinazoendelea kuchukuliwa na serikali zikiwemo kuanzisha mpango wa Utalii kwa wote, ambao lengo kuu ni kuhakikisha sekta ya utalii inawanufaisha wananchi wote wa Zanzibar na kuimarisha ustawi wa wananchi kwa jumla.Alisisitiza kuwa juhudi mbalimbali zinaendelea kuchukuliwa na serikali za kuendeleza sekta ya utalii zinaenda sambamba na mikakati na malengo ya MKUZA, Ilani ya Uchaguzi ya CCM ya mwaka 2015-2020 na Malengo ya Maendeleo Endelevu ya Umoja wa Mataifa SDGs.Alieleza imani yake kuwa maonesho hayo ni njia bora na madhubuti ya kuitangaza Zanzibar na fursa mbali mbali zilizopo za kiuchumi kwa wawekezaji, huku pia washiriki watazifahamu fursa zilizopo nchini na haja ya washiriki hao kuzichangamkia.Alisema Zanzibar imejaliwa na mazingira yanayovutia na ina vivutio vingi vya utalii, zikiwemo fukwe na sehemu za historia na hoteli nyingi za kisasa ikiwemo hoteli hiyo ya Verde. Alieleza historia ya Zanzibar kwa kubainisha ilikuwa ni kituo kikuu cha biashara katika Afrika ambacho kilikuwa kikiwavutia wafanyabiashara na wavumbuzi kutoka mataifa ya Ulaya, Asia na Mashariki ya Kati na ya Mbali.Aidha, Dk Shein aliiagiza Wizara ya Habari, Utalii na Mambo ya Kale kuhakikisha watu wanaotembeza wageni, wawe wamepatiwa mafunzo yanayostahiki, wawe na vibali na wahakikiwe kila baada ya muda ili kuhakikisha kwamba hawaharibu historia ya Zanzibar kwa kuisimulia isivyo au kwa kuzingatia matakwa na utashi wao binafsi.Naye Waziri wa Habari, Utalii na Mambo ya Kale, Mahmoud Thabit Kombo alitoa pongezi kwa Dk Shein kwa juhudi zake za kuimarisha sekta ya utalii, ikiwa ni miongoni mwa utekelezaji wa Ilani ya Uchaguzi ya Mwaka 2015-2020.Kombo alieleza kuwa wizara yake imo katika hatua za kuhakikisha inavuka lengo la kufikia watalii nusu milioni kwa mwaka. Alieleza kuwa lengo hilo litavukwa, kwani hadi Julai mwaka huu, walifikia watalii 263,000 ambao wakiendelea na hatua hiyo hadi mwisho wa mwaka huu watafikia watalii 520,000.  <topic>: kitaifa 